text: Rybners Gymnasium indvier science center med eksplosioner
  24 april 2017 kl. 11.22
  I dag holder Rybners Almene Gymnasium et stort naturvidenskabeligt event, når de indvier deres nye science center.
  Rybners Almene Gymnasium blev sidste år kåret som årets forskerskole, hvor de modtog Hembelprisen, og det bliver i dag fejret med fysikshows og et helt nyt science center.
  - Vi var så heldige at få Hembelprisen sidste år, og en del af prisen var, at vi måtte lave et event for de 100.000 kroner, vi fik. Og i dag fejrer vi så selve indvielsen af vores center, siger Ole Gadsbølle, fysiklærer på Rybners Almene Gymnasium.
  Derfor hylder de i dag naturvidenskaben. Til indvielsen af det nye science center var der i dag lavet et stort fysikshow med røg, strøm og eksplosioner.
  - Vi har jo nogle fantastiske rammer her på Rybners, så vi prøver at sætte en masse aktiviteter i gang, siger Ole Gadsbølle.
  Udover forsøg var der også foredrag med tidligere elever, kortfilm produceret af eleverne og et oplevelsesrum.
  
  